Okresná prokuratúra Piešťany 
Vážska 28, 921 01 Piešťany 	

Sp. zn. : 2 Pv 401/11/2204	Piešťany, 15.2.2012
EEČ : 2-18-4-2012

U Z N E S E N I E

Trestná vec:	obvinený XXXXX 
Prečin:	zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 262/2011 Zbierky zákonov

Rozhodol: 	prokurátor Okresnej prokuratúry Piešťany
Rozhodnutie:
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
Skutková veta:
stíhaný pre prečin zanedbania povinnej výživy podľa § 207 ods. 1 Trestného zákona, na tom skutkovom základe, že
	v období odo dňa 01.01.2011 až doposiaľ si ako otec XXXXX, XXXXX, a v období odo dňa 01.01.2011 až do 31.08.2011 ako otec XXXXX, v obci XXXXX, okres XXXXX a ani na iných miestach riadne neplnil vyživovaciu povinnosť aj napriek tomu, že mu vyplýva zo Zákona o rodine, a ktorej rozsah mu bol určený rozsudkom Okresného súdu XXXXX, sp.zn. 5P/97/2008 zo dňa 16.06.2008, v sume 82,98 € mesačne na XXXXX a v sume 49,79 € mesačne na XXXXX ktoré je povinný platiť vždy do 20. dňa v mesiaci vopred k rukám matky XXXXX, hoci vedel o existencii svojej vyživovacej povinnosti a túto povinnosť si riadne neplnil, pričom v tomto období bol zamestnaný v spoločnosti XXXXX, kde pracoval až do dňa 30.06.2011 s tým, že dosahoval dostatok finančných prostriedkov na úhradu výživného na svoje dcéry, pričom jeho pracovný pomer bol ukončený dohodou zo strany zamestnanca, následne odo dňa 01.12.2010 sa zaevidoval na Úrade práce, sociálnych vecí a rodiny XXXXX ako uchádzač o zamestnanie, čím za obdobie odo dňa 01.01.2011 až doposiaľ (vrátane mesiaca január 2012) dlhoval XXXXX na výživnom sumu vo výške 576,11 €, 
Právna veta:
lebo zanikla trestnosť činu
Odôvodnenie:
	Poverený príslušník Obvodného oddelenia PZ XXXXX, Okresného riaditeľstva PZ v Trnave, uznesením ČVS: ORP-1671/PN-TT-2011 zo dňa 22.12.2011 podľa § 206 ods.1 Trestného poriadku vzniesol obvinenie XXXXX, nar. XXXXX, pre prečin zanedbania povinnej výživy podľa § 207 ods. 1 Trestného zákona, na tom skutkovom základe, že v období odo dňa 01.01.2011 až doposiaľ si ako otec XXXXX, a v období odo dňa 01.01.2011 až do 31.08.2011 ako otec XXXXX, v obci XXXXX, okres XXXXX a ani na iných miestach riadne neplnil vyživovaciu povinnosť aj napriek tomu, že mu vyplýva zo Zákona o rodine, a ktorej rozsah mu bol určený rozsudkom Okresného súdu XXXXX, sp.zn. 5P/97/2008 zo dňa 16.06.2008, v sume 82,98 € mesačne na XXXXX a v sume 49,79 € mesačne na XXXXX, ktoré je povinný platiť vždy do 20. dňa v mesiaci vopred k rukám matky XXXXX, hoci vedel o existencii svojej vyživovacej povinnosti a túto povinnosť si riadne neplnil, pričom v tomto období bol zamestnaný v spoločnosti XXXXX, kde pracoval až do dňa 30.06.2011 s tým, že dosahoval dostatok finančných prostriedkov na úhradu výživného na svoje dcéry, pričom jeho pracovný pomer bol ukončený dohodou zo strany zamestnanca, následne odo dňa 01.12.2010 sa zaevidoval na Úrade práce, sociálnych vecí a rodiny XXXXX ako uchádzač o zamestnanie, čím za obdobie odo dňa 01.01.2011 až doposiaľ (vrátane mesiaca január 2012) dlhoval XXXXX na výživnom sumu vo výške 576,11 €.

Prečinu zanedbania povinnej výživy podľa § 207 ods. 1 Trestného zákona sa dopustí ten, kto najmenej tri mesiace v období dvoch rokov neplní, čo aj z nedbanlivosti, zákonnú povinnosť vyživovať alebo zaopatrovať iného.

Obvinený XXXXX sa v priebehu prípravného konania k predmetnému skutku priznal a uznal svoju vinu. Okrem iného uviedol, že si je vedomý svojej vyživovacej povinnosti voči svojim dcéram XXXXX Dodal, že pracoval  v XXXXX v obci Moravany nad Váhom ako kuchár, kde dal výpoveď dohodou z osobných dôvodov. Od 01.07.2011 je nezamestnaný, pričom na dcéru XXXXX pravidelne pokračuje v platení výživného tak ako má určené. Taktiež si je vedomý svojho dlhu vo výške 476,32 €. Následne bol obvinený XXXXX vypočutý dňa 31.01.2012, kde uviedol, že dlžné výživné vo výške 476,32 € uhradil na účet bývalej manželky.

Svedkyňa - poškodená XXXXX vo svojej výpovedi zo dňa 02.02.2012 potvrdila výpoveď obvineného XXXXXa, pričom uviedla, že obvinený si dodatočne splnil svoju povinnosť, keď dňa 31.01.2012 jej zaplatil na výživnom sumu vo výške 476, 32 €, čo považuje za uhradené výživné na dcéru XXXXX Zároveň dodala, že obvinený platí na dcéru XXXXX výživné riadne. Týmto nemá obvinený XXXXX na výživnom žiadny dlh.

Podľa § 86 písm. a) Trestného zákona trestnosť trestného činu zanedbania povinnej výživy podľa § 207 Trestného zákona zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, ako sa súd odobral na záverečnú poradu. 
                       
Podľa § 215 ods. 1 písm. h) Trestného poriadku prokurátor zastaví trestné stíhanie, ak zanikla trestnosť činu s poukazom na ustanovenie § 86 písm. a) Trestného zákona.

Po preskúmaní spisového materiálu, poukazujúc pritom na výpovede obvineného XXXXX a svedkyne - poškodenej XXXXX,  ako aj na ďalšie na vec sa vzťahujúce sa listinné dôkazy (kópie dokladov o úhrade výživného na celkovú sumu 576,32 €), bolo dostatočne preukázané, že obvinený si svoju vyživovaciu povinnosť dodatočne splnil v plnom rozsahu, pričom neplnenie vyživovacej povinnosti nemalo na jeho dcéry XXXXX trvalo nepriaznivé následky.
 
Vzhľadom na uvedené skutočnosti som rozhodol tak, ako je uvedené vo výrokovej časti tohto uznesenia.
Poučenie:
Proti tomuto uzneseniu je prípustná sťažnosť, ktorú možno podať do 3 (troch) dní od jeho doručenia prostredníctvom tunajšej prokuratúry na Krajskú prokuratúru Trnava. Sťažnosť má odkladný účinok.

JUDr. Peter Mikuláš
prokurátor